CELEX: 32021D0671
Language: el
Date: 2021-04-20 00:00:00
Title: Απόφαση (ΕΕ) 2021/671 του Συμβουλίου της 20ής Απριλίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στη γραπτή διαδικασία από τους Συμμετέχοντες στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης όσον αφορά την έκδοση απόφασης για την αύξηση της δημόσιας στήριξης για εξαγωγικές πιστώσεις με τη μορφή τοπικών δαπανών

26.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 141/19
               
            
         ΑΠΟΦΑΣΗ (ΕΕ) 2021/671 ΤΟΥ ΣΥΜΒΟΥΛΙΟΥ
         της 20ής Απριλίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στη γραπτή διαδικασία από τους Συμμετέχοντες στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης όσον αφορά την έκδοση απόφασης για την αύξηση της δημόσιας στήριξης για εξαγωγικές πιστώσεις με τη μορφή τοπικών δαπανών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Οι κατευθυντήριες γραμμές που περιλαμβάνονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης («Διακανονισμός») εφαρμόζονται στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου (1).
                  
               
                     (2)
                  
                  
                     Στην 145η σύνοδο των Συμμετεχόντων στον Διακανονισμό, η οποία έλαβε χώρα στις 17 Νοεμβρίου 2020, συμφωνήθηκε να εκδοθεί απόφαση με γραπτή διαδικασία για την τροποποίηση του Διακανονισμού με σκοπό την αύξηση της δημόσιας στήριξης για εξαγωγικές πιστώσεις με τη μορφή τοπικών δαπανών.
                  
               
                     (3)
                  
                  
                     Η προς έκδοση απόφαση για την αύξηση της δημόσιας στήριξης για τις τοπικές δαπάνες αναμένεται να προσαρμόσει τις διατάξεις για τη στήριξη των τοπικών δαπανών στο πλαίσιο του Διακανονισμού σύμφωνα με τις εμπορικές πρακτικές και τα πρότυπα παραγωγής που επικρατούν σήμερα. Οι παγκόσμιες αλυσίδες αξίας άλλαξαν τις αποφάσεις εφοδιασμού των εξαγωγέων και οι περισσότεροι εξαγωγείς πλέον προμηθεύονται από πολλές χώρες και, σε αυξανόμενο βαθμό, από τον τόπο στον οποίο βρίσκεται ο αγοραστής. Προκειμένου να δοθεί μεγαλύτερη ευελιξία στους εξαγωγείς της Ένωσης και να καταστεί δυνατή η εφαρμογή βέλτιστων στρατηγικών εφοδιασμού, το ανώτατο όριο της δημόσιας στήριξης για τις τοπικές δαπάνες θα πρέπει να αυξηθεί από 30 % σε 40 % της συμβατικής αξίας εξαγωγής στις χώρες υψηλού εισοδήματος και από 30 % σε 50 % της συμβατικής αξίας εξαγωγής στις χώρες μέσου και χαμηλού εισοδήματος.
                  
               
                     (4)
                  
                  
                     Είναι σκόπιμο να καθοριστεί η θέση που θα ληφθεί εξ ονόματος της Ένωσης για την προς έκδοση απόφαση από τους Συμμετέχοντες στον Διακανονισμό με γραπτή διαδικασία, δεδομένου ότι η προβλεπόμενη απόφαση θα επηρεάσει καθοριστικά το περιεχόμενο του ενωσιακού δικαίου, δυνάμει του άρθρου 2 του κανονισμού (ΕΕ) αριθ. 1233/2011,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης, στη γραπτή διαδικασία, από τους Συμμετέχοντες στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης όσον αφορά την έκδοση απόφασης για την αύξηση της δημόσιας στήριξης για εξαγωγικές πιστώσεις με τη μορφή τοπικών δαπανών βασίζεται στην πρόταση της Ένωσης (2).
         
         
            Άρθρο 2
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 20 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
         
            (2)  Βλέπε έγγραφο ST 7202/21 στον ιστότοπο http://register.consilium.europa.eu.